Другі раз Гарэцкі прыехаў ў Горкі ўжо вядомым пісьменнікам. У 1926 годзе ён быў накіраваны на працу ў Беларускую сельскагаспадарчую акадэмію на кафедру беларусазнаўства. Сам М. Гарэцкі ўспамінаў, што гэты горацкі перыяд быў не толькі плённым, але яшчэ і адным з самых шчаслівых у яго жыцці. На жаль, да гэтага часу не захаваўся дом, дзе жыла сям’я Гарэцкіх. Але з успамінаў дачкі Гарэцкага Галіны Максімаўны вядома: “Наш драўляны дом, двухпавярховы, жаўтаваты, стаяў каля хімічнага корпуса акадэміі, бліжэй к дарозе, за якой спускаўся луг да рэчкі. У трохпакаёвай кватэры нашай заўсёды, як і ў Мінску, гасцяваў хто-небудзь з радні. Прыязджалі з Малой Багацькаўкі, Слаўнага. Бацька пасылаў у Малую Багацькаўку грошы бацькам, братам на пабудову хаты, на куплю каня, малатарні, хатніх рэчаў і іншыя справы”.